Imtella' Lulju 16, 2020 - Aġġornata 17 Ta' Lulju, 2020 8:45am Mit-tlieta ta' Awissu li ġej ħaddiema barranin jistgħu jerġgħu jibdew japplikaw għas-single permit, li huwa permess ta' xogħol u anki residenza f'Malta. Is-Segretarju Parlamentari, Alex Muscat qal li minħabba l-pandemija, il-ħaddiema barranin ma kienux qed jitħallew jiġu Malta u issa se jingħataw ċans ta' disa' xhur minflok sitt xhur biex jiksbu visa u jiġu Malta. Mit-tlieta ta' Awissu li ġej sidien ta' negozji li jridu ħaddiema barranin jistgħu japplikaw b'sistema online permezz tal-website ta' Identity Malta, bil-Kap Eżekuttiv tal-aġenzija, Anton Sevasta jgħid li min kien applika diġa u ma setax jiġi Malta minħabba r-restrizzjonijiet relatati mal-pandemija, se jingħata estensjoni awtomatika ta' disa xhur biex ikollu biżżejjed żmien jikseb il-visa u jasal Malta. Is-Sur Sevasta qal li Identity Malta se tkun qed tibgħat dawn l-ittri lil min kellu l-permess biex jiġi Malta u skadilu. Qal li l-applikazzjonijiet pendenti se jiġu analizzati mill-ġdid fid-dawl tal-iżviluppi u s-sitwazzjoni tax-xogħol u min hu involut se jiġi kkuntattjat fil-jiem li ġejjin. Is-Segretarju Parlamentari għaċ-ċittadinanza, Alex Muscat qal li minkejja li l-isfidi ekonomiċi u soċjali kkważati mill-imxiha tal-COVID, l-awtoritajiet rċevew bosta talbiet minn diversi sidien ta' negozji u kuntratturi minħabba bżonn urġenti ta' ħaddiema barranin. "Insemmi s-settur tar-remote gaming, kostruzzjoni, bini tat-toroq, li baqgħu għaddejjin li ma jsibux biżżejjed ħaddiema, biex iħaddmu persuni barranin". Identity Malta se tkun qed tilqa' wkoll applikazzjonijiet minn klabbs tal-futbol għal xi plejers tal-futbol professjonali sakemm ikunu konformi mar-regolamenti tas-saħħa skont l-avviżi legali applikabbli. Is-Sur Muscat qal li l-estensjoni tal-permess għal disa' xhur qed tingħata bit-tama li Malta tkompli tiftaħ l-ajruport għal iktar pajjiżi li sa issa huma magħluqa fosthom l-Indja.